32004D0545
L 241/66
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 8 юли 2004 година
за хармонизиране на радиочестотния спектър в обхвата от 79 GHz за използване от късообхватни радарни устройства за МПС в Общността
(нотифицирано под номер С(2004) 2591)
(текст от значение за ЕИП)
(2004/545/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Решение № 676/2002/ЕО на Европейския парламент и на Съвета от 7 март 2002 г. относно регулаторната рамка за политиката в Европейската общност в областта на радиочестотния спектър (Решение за радиочестотния спектър) (1), и по-специално член 4, параграф 3 от него,
като има предвид, че:
(1)
В своето Съобщение до Съвета и до Европейския парламент от 15 септември 2003 г., озаглавено „Информационни и комуникационни технологии за безопасни и интелигентни пътни превозни средства“ (2), Комисията обяви своето намерение за подобряване на безопасността по пътищата в Европа, така наречената „Инициатива eSafety“, с помощта на нови информационни и комуникационни технологии и интелигентни системи за безопасност по пътищата, каквито са, например, късообхватни радарни устройства (SRR). На 5 декември 2003 г. в своите заключения относно безопасността по пътищата (3) Съветът призова и за подобряване на безопасността на пътните превозни средства чрез внедряването на нови технологии, например, електронната безопасност.
(2)
Енергичното и координирано развитие и разгръщане на късообхватните радарни устройства на територията на Общността изисква незабавното предоставяне за тази цел на уеднаквена честотна лента на територията на Общността на стабилна основа, с цел обезпечаване на необходимото доверие от страна на индустрията, която да направи необходимите инвестиции.
(3)
С оглед на такова уеднаквяване на 5 август 2003 г. Комисията предостави мандат (4) на Европейската конференция на пощенските и телекомуникационните администрации (СЕРТ), съгласно член 4, параграф 2 от Решение 676/2002/ЕО, за да уеднакви радиоспектъра и да улесни координираното въвеждане на късообхватни радарни устройства за МПС.
(4)
В резултат от връчването на този мандат, 79-гигахерцовият лентов обхват бе определен от СЕРТ, който действаше чрез своя Комитет за електронни комуникации (ЕСС), като най-подходящ обхват за дългосрочното развитие и разгръщане на самоходните късообхватни радарни устройства на територията на Общността. ЕСС стигна до заключението, че работата на тази честотна лента следва да продължи, но така, че да не създава смущения и да не са необходими защити, което е в съответствие с радиорегламентите, приети от Международния съюз по телекомуникации, и с техническите спецификации, заложени от ЕСС в неговото решение от 19 март 2004 г.
(5)
Резултатите от работата, извършена в съответствие с мандата, даден на СЕРТ по отношение на намирането и определянето на честотна лента за дългосрочно и постоянно ползване за късообхватни радари, са приемливи и следва да се приложат на територията на Общността с цел обезпечаване на наличието и целесъобразното използване на радиоспектъра, необходимо за създаването и функционирането на вътрешния пазар. Във връзка с горепосоченото използването на късообхватни радари в 79-гигахерцовата честотна лента следва да бъде разрешено във възможно най-кратък срок, но не по-късно от 1 януари 2005 г., така че да се насърчи индустрията да разработва, произвежда и разпространява на пазара късообхватни радарни устройства, работещи в тази лента.
(6)
Късообхватните радарни устройства следва да се използват, след като се прецени влиянието им върху здравето и безопасността на потребителя и на всяко друго лице, като се има предвид по-специално Препоръка 1999/519/ЕО на Съвета от 12 юли 1999 г. относно ограниченията при излагането на обикновени граждани на действието на електромагнитни полета (от 0 до 300 GHz) (5) и член 3, параграф 1, буква а) от Директива 1999/5/ЕО на Европейския парламент и на Съвета от 9 март 1999 г. относно радиооборудването и телекомуникационното оборудване за терминали и взаимното признаване на тяхното съответствие (6).
(7)
Мерките, предвидени в настоящото решение, са в съответствие със становището на Комитета по радиочестотния спектър,
ПРИЕ НАСТОЯЩОТО РЕШЕНИЕ:
Член 1
Целта на настоящото решение е да уеднакви условията за наличието и целесъобразното използване на 79-гигахерцовата лента от радиочестотния спектър за късообхватни радарни устройства за МПС.
Член 2
За целите на настоящото решение се прилагат следните дефиниции:
а)
„79-гигахерцов обхват на радиочестотния спектър“ означава честотната лента между 77 и 81 GHz;
б)
„късообхватни радарни устройства за МПС“ означава оборудване, предоставящо на радарите, монтирани на пътни превозни средства, функции, свързани със смекчаване на удари, и приложения, свързани с безопасността на движението по пътищата;
в)
„без смущения и без защити“ означава забрана за поява на вредни смущения по отношение на останалите потребители в честотната лента и че не може да има претенции към защита, насочена срещу вредни смущения, приемани от други системи или служби, работещи в същия обхват.
Член 3
79-гигахерцовият честотен обхват на радиоспектъра се определя и предоставя във възможно най-кратък срок, но не по-късно от 1 януари 2005 г., без вредни смущения и без защити, на късообхватни радарни устройства за МПС.
Максималната средна гъстота на мощността е - 3 dBm/MHz ефективна изотропно излъчена мощност (e.i.r.p.) при пикова гъстота на мощността 55 dBm e.i.r.p.
Максималната средна гъстотата на мощността извън пътно превозно средство в резултат от работата на едно самоходно късообхватно радарно устройство не може да превишава - 9 dBm/MHz e.i.r.p.
Член 4
Адресати на настоящото решение са държавите-членки.
Съставено в Брюксел на 8 юли 2004 година.